तमिलनाडु, केरल और पुडुचेरी में मतदान जारी  
दक्षिण के तीन राज्यों तमिलनाडु, केरल और पुडुचेरी में अगली सरकार किसकी बनेगी, इसके लिए मतदाता अपना फैसला ईवीएम में बंद करेंगे।
तमिलनाडु में बुधवार को विधानसभा चुनाव के लिए वोट डाले जा रहे हैं। इन चुनावों में करीब साढ़े चार करोड़ मतदाता 2773 प्रत्याशियों की किस्मत का फैसला करेंगे। 234 सीटों वाली तमिलनाडु विधानसभा में डीएमके 119 सीटों पर चुनाव लड़ रही है जबकि 63 सीटों पर कांग्रेस चुनाव लड़ रही है। जयललिता की पार्टी एआईएडीएमके 162 सीटों पर और उनकी सहयोगी पार्टी डीएमडीके 41 सीटों पर चुनाव लड़ रही है। इन चुनावों में इलेक्शन कमीशन ने काफी सख्ती बरती है और कई कलेक्टरों के ट्रांसफर किए गए हैं। राज्य में सुरक्षा व्यवस्था के भी पुख्ता इंतजाम किए गए हैं।केरल में भी बुधवार को विधानसभा की 140 सीटों के लिए वोट डाले जा रहे हैं। यहां सीपीएम की आगुवाई वाले एलडीएफ और कांग्रेस के समर्थन वाली यूडीएफ के बीच कड़ी टक्कर है। इन चुनावों में सीपीएम 93 सीटों पर और कांग्रेस 81 सीटों पर चुनाव लड़ रही है। केरल के मुख्यमंत्री बीएस अच्युता नंदन मल्लमपुरा सीट से चुनाव लड़ रहे हैं। उनका मुकाबला कांग्रेस की लतिका सुभाष से है। वहीं कांग्रेस के मुख्यमंत्री पद के दावेदार ओमान चांडी पुथुपल्ली सीट से चुनाव लड़ रहे हैं। केरल में एक ही चरण में सभी सीटों पर वोट डाले जा रहे हैं। पुडुचेरी में भी विधान सभा की 30 सीटों के लिए मतदान हो रहा है। पुद्दुचेरी में 8 लाख 10 हज़ार मतदाता हैं। इन चुनावों में सत्ताधारी कांग्रेस पार्टी 17 सीटों पर और सहयोगी दल डीएमके 10 सीटों पर चुनाव लड़ रही है। वहीं विरोधी पार्टी ऑल इंडिया एनआर कांग्रेस 17 सीटों पर और उनकी सहयोगी पार्टी एआईडीएमके 10 सीटों पर चुनाव लड़ रही है। इन चुनावों में कुल 187 प्रत्याशी मैदान में हैं जिनमें से 78 स्वतंत्र उम्मीदवार के तौर पर चुनाव लड़ रहे हैं।